**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLASIŲ (PRIEŠMOKYKLINIO UGDYMO GRUPIŲ) SKAIČIAUS IR MOKINIŲ (VAIKŲ) SKAIČIAUS VIDURKIO SAVIVALDYBĖS BENDROJO UGDYMO MOKYKLOSE 2017–2018 MOKSLO METAMS NUSTATYMO“ PROJEKTO**

**1. Projekto rengimą paskatinusios priežastys.**

Šis sprendimo projektas rengiamas dėl to, kad kiekvienais mokslo metais Lietuvos Respublikos švietimo ir mokslo ministro nustatyta tvarka savivaldybės bendrojo ugdymo mokykloms turi būti nustatomas klasių (priešmokyklinio ugdymo grupių)skaičius bei mokinių (vaikų) skaičiaus jose vidurkis.

**2. Parengto projekto tikslai ir uždaviniai.**

Sprendimo projekto tikslas – užtikrinti Klaipėdos miesto savivaldybės mokyklinio (priešmokyklinio) amžiaus asmenų, taip pat ir suaugusiųjų, mokymąsi pagal švietimo programas, uždavinys – nustatyti klasių (priešmokyklinio ugdymo grupių)skaičių ir mokinių (vaikų) skaičiaus vidurkį savivaldybės bendrojo ugdymo mokyklose 2017–2018 mokslo metams.

**3. Kaip šiuo metu yra teisiškai reglamentuojami projekte aptarti klausimai.**

Šis sprendimo projektas parengtas, vadovaujantis priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK–1019, ir atsižvelgiant į Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Klaipėdos miesto savivaldybės tarybos 2016 m. balandžio 28 d. sprendimu Nr. T2-119, įgyvendinimo 2016 metais stebėseną.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu 2017–2018 mokslo metais savivaldybės bendrojo ugdymo mokyklose planuojama iš viso sukomplektuoti 771 klasę (2016–2017 m. m. buvo 757) ir 12 priešmokyklinio ugdymo grupių (2016–2017 m. m. buvo 15). Taip pat planuojama suformuoti 81 pirmąją klasę (be specialiųjų), t. y. viena klase daugiau nei 2016–2017 m. m. Šiuo sprendimo projektu mokinių skaičiaus vidurkis klasėse (grupėse) nustatomas, vadovaujantis Lietuvos Respublikos Vyriausybės nustatyta Mokinio krepšelio apskaičiavimo ir paskirstymo metodika. Sprendimo projektu nustatomas klasių (grupių) skaičius bus patikslintas iki 2017 m. rugsėjo 1 d., atsižvelgus į realią komplektavimo situaciją.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Papildomų lėšų gali reikėti naujų pirmųjų klasių įrengimui, įvertinus šių klasių realią komplektavimo situaciją gegužės–birželio mėnesiais.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai ir savivaldybės švietimo įstaigų vadovai (į siūlymus atsižvelgta), analizuoti Mokinių registro duomenys.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą rengė Švietimo skyriaus vyriausioji specialistė Vida Bubliauskienė, inicijavo Švietimo skyrius.

**10. Kiti reikalingi pagrindimai ir paaiškinimai.**

Nėra.

PRIDEDAMA. Teisės aktų, nurodytų sprendimo projekto įžangoje, išrašas, 1 lapas.

Švietimo skyriaus vedėja Laima Prižgintienė